Dokters in private sektor ploeg terugDie OHH-span werk aan ‘n jong pasiënt (Foto: Verskaf) Operation Healing Hands (OHH) is ŉ inisiatief wat in 2016 deur dokters in die private sektor begin is om pasiënte te help wat nie onder normale omstandighede mediese dienste sou kon bekostig nie. Dokters en ander mediese personeel in hospitale in en om Pretoria bied sonder vergoeding hul tyd en bekwaamheid om minderbevoorregtes se lewens drasties te verander. Dié inisiatief het begin as ŉ projek om saam te val met Mandela-dag, in samewerking met die Centurion-daghospitaal, maar het só uitgebrei dat hulle deesdae meer as een keer per jaar dié wonderwerke laat gebeur. Nietemin staan Mandela-week steeds uit. “Hierdie jaar vind daar 19 operasies onder die vaandel van OHH in en om Mandela-week in ses verskillende hospitale plaas,” het Ané du Preez, woordvoerder van OHH gesê. OHH gaan hierdie week 19 operasies doen (Foto: Verskaf) “Drie knievervangings (twee operasies) word op 11 en 27 Julie in Zuid-Afrikaanse-hospitaal gedoen terwyl nog ŉ verdere vyf operasies (waaronder ŉ karpale tonnel- loslating en twee rotatorkraag-hersteloperasies) op 16 Julie daar plaasvind.” “Sewe jong pasiëntjies in die Centurion-daghospitaal word ook op 16 Julie met ŉ verskeidenheid operasies gehelp.” Du Preez het gesê dit is vir OHH en vir Centurion-daghospitaal belangrik om terug te ploeg in die gemeenskap en op só ŉ manier ŉ verkil te maak. “Dit gaan maar oor die passie vir die saak. Almal wat betrokke is, is pasiënte wat chirurgie moet ondergaan en dit is baie moeilik vir hulle om die geld bymekaar te kry. So dit het maar begin met die bestaande behoefte en ŉ poging om die behoefte te verlig,” het sy gesê. Persone wat glad nie ŉ mediese fonds het nie, wat Suid-Afrikaanse burgers is en mense wat behoeftig is, word vir dié inisiatief oorweeg. Mense word gekeur deur ŉ etiese en finansiële komitee om seker te maak die regte mense kwalifiseer vir die operasies. “Ons help mense wat ŉ ingryp nodig het, nie ŉ langdurige proses nie. Hulle lewe moet ná die operasie verander het. Ons kan byvoorbeeld nie mense help wat terminaal siek is nie, al wil ons hoe graag. Ons kan wel mense help vir wie een operasie alles sal verander. Ons wil regtig ŉ impak op hul lewens hê en hul lewe verander,” het Du Preez gesê. Een van die dogtertjies, wat in pleegsorg is, is doof en sal ‘n operasie daarvoor ondergaan (Foto: Verskaf) Elmarie Marais, bestuurder van die Centurion-daghospitaal, het gesê dit is belangrik vir hulle om om te sien na behoeftige pasiënte. “Daar is soveel mense wat swaarkry en wat regtig ly. Ons wil graag help en ons hand uitreik, want hoe anders doen ŉ mens dit? Om dit op só ŉ gestruktureerde manier soos hierdie te doen werk goed,” het sy gesê. OHH het deur die jaar fondsinsamelings vir dié lewensveranderende operasies, het Du Preez gesê. “Ons probeer soveel as moontlik pasiënte help. En hoe meer geld ons het, hoe meer mense kan ons help. Enigiemand kan ŉ donasie maak, al is dit hoe klein. Dit kan dalk die koste vir steke of ŉ drup dek, en dit help klaar,” het sy gesê. Vir donasies, aansoeke of navraag oor OHH, besoek hul webtuiste of Facebook-blad.